นายกรัฐมนตรีส่งมอบชะลอม สัญลักษณ์ของการเป็นเจ้าภาพการจัดประชุมเอเปคครั้งถัดไป เชื่อมั่นสหรัฐอเมริกาจะสานต่อเป้าหมาย
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ส่งมอบชะลอมซึ่งเป็นสัญลักษณ์ในการประชุมเอเปคครั้งนี้แก่นางคามาลา แฮร์ริส รองประธานาธิบดีสหรัฐอเมริกา ที่จะเป็นประธานจัดการประชุมเอเปคในครั้งต่อไป โดยนายกรัฐมนตรี กล่าวว่า รู้สึกเป็นเกียรติที่ไทยได้เป็นประธานในการจัดประชุมครั้งนี้ พร้อมขอบคุณทุกฝ่ายที่ให้การสนับสนุนการประชุมเอเปคมาโดยตลอด โดยชะลอมที่เป็นสัญลักษณ์ในการประชุมครั้งนี้ ถือเป็นภูมิปัญญาไทยและสะท้อนถึงหัวข้อหลักในการประชุมและรูปแบบการทำงานของเปคคือ การเปิดกว้าง สร้างสัมพันธ์เชื่อมโยงกันสู่สมดุล โดยผสานความเข้มแข็งที่หลากหลายและความพยายามของทั้ง 21 เขตเศรษฐกิจ ทั้งนี้ เอเปคกำลังอยู่ในจุดเปลี่ยนผ่านที่สำคัญ จึงจำเป็นต้องรักษาความเป็นน้ำหนึ่งใจเดียวกัน เพื่อให้สามารถบริหารจัดการภายใต้ความเปลี่ยนแปลงอยู่ตลอดเวลา โดยไทยพร้อมให้ความร่วมมือกับสหรัฐอเมริกาในการขับเคลื่อนงานของเอเปคอย่างไร้รอยต่อ เพื่อร่วมสร้างภูมิภาคเอเชีย-แปซิฟิกให้เข้มแข็ง ยืดหยุ่น ครอบคลุมและยั่งยืน และรู้สึกเป็นเกียรติที่จะมอบชะลอมใบนี้ให้เป็นของขวัญและสัญลักษณ์ของความเข้มแข็งและความร่วมมืออย่างต่อเนื่องให้กับสหรัฐอเมริกาที่จะเป็นเจ้าภาพในปีต่อไป